በአራት ቢሊዮን ብር የአምስት ኤርፖርቶችና የስድስት ተርሚናሎች ግንባታ ሊጀመር ነው
አዲስ አበባ፡- በአራት ቢሊዮን ብር ወጪ አምስት አውሮፕላን ማረፊያ እና ስድስት ተርሚናሎች ሊገነባ መሆኑን የኢትዮጵያ አየር መንገድ ግሩፕ አስታወቀ። የኢትዮጵያ አየር መንገድ ግሩፕ የኮ ርፖሬት ኮሙዩኒኬሽን ዳይሬክተር አቶ አሥራት በጋሻው በተለይ ለአዲስ ዘመን እንደገለፁት፤ የአውሮፕላን ማረፊያ ይሠ ራልን ጥያቄዎች በየጊዜው እየተበራከቱ መጥተዋል። በርካታ ኢኮኖሚያዊ ጥቅሞችን እና የህዝቦች ግንኙነትን መሰረት በማድረግም አራት ከተሞች ላይ የአውሮፕላን ማረፊያ ለመገንባት ዝግጅት ተደርጓል። በተጨማሪም በስድስት ከተሞች ላይ ዘመናዊ የመንገደኞች ማስተናገጃ ተርሚናሎች እንደሚገነቡ አቅጣጫ ተቀምጦ እየተሠራ ይገኛል። እንደ አቶ አሥራት ገለፃ፤ የግንባታ ቦታ በተዘጋጀባቸው ደብረማርቆስ ፣ ሚዛን አማን፤ ጎሬ መቱ፣ በነገሌ እና ያቤሎ የአውሮፕላን ማኮብኮብያ እና ማረፊያ ግንባታ ይከናወናል። አጠቃላይ የማረፊያዎቹ ግንባታ በሁለት ዓመት ተኩል ውስጥ እንዲጠናቀቅ እቅድ ተይዟል። አብዛኞቹ ቀድሞ ጥቂት ሰዎችን ብቻ የሚያጓጉዘው አውሮፕላኖችን በማስተናገድ ይሠሩ የነበሩ እና አገልግሎት ያቋረጡ ይገኙበታል። በተለይ ደብረማርቆስ ከተማ የነበረው አየር ማረፊያ በድጋሚ ካልተገነባ አውሮፕላን ማሳረፍ እንደማይችል በመታመኑ አዲስ ግንባታ ይከናወናል። ሁሉም የማኮብኮብያ እና ማረፊያ ግንባታዎች ሲጠናቀቁ ደግሞ እስከ 71 ሰው የሚጭኑ አውሮፕላኖችን የማሳረፍ አቅም ይኖራቸዋል። በተጨማሪም በተመረጡ ቦታዎች ላይ የመንገደኞች ማስተናገጃ ጣቢያዎች ወይም ተርሚናሎች እንደሚገነቡ የገለፁት አቶ አሥራት፤ በሽሬ፣ በሮቤ፣ በኮምቦልቻ፣ በደምቢዶሎ፣ በጂንካ እና ጅማ ከተሞች ግንባታዎች እንደሚደረጉ አስረድተዋል። ደንቢዶሎ ከተማ የሚገነባው የአውሮፕላን ማረፊያ ሙሉ ለሙሉ ባይጠናቀቅም ወደ መጨረሻው ምዕራፍ መቃረቡን ጠቁመው፤ በቀጣይ ደግሞ ዘመናዊ የመንገደኞች ማስተናገጃ ሲገነባ የተሻለ አገልግሎት ለመ ስጠት እንደሚረዳ ተናግረዋል። በነቀምቴ የተጀመረው የተርሚናል ግንባታም እንደ ሚቀጥል ገልፀዋል። አገልግሎት ሲሰጡ የነበሩ እንደ መቐሌ ባህር ዳር እና ድሬዳዋ ኤርፖርቶች የማሻሻል እና የማስፋፋት ሥራ እንደሚቀጥልም አስገንዝብዋል። አቶ አሥራት እንደገለፁት፤ ኢትዮጵያ ውስጥ በርካታ ሰዎች ፍጥነት እና ምቾትን መሰረት አድርገው አውሮፕላንን የመጠቀም ፍላጎታቸው እየጨመረ መጥቷል። ከየአካቢውም ኤርፖርት ይሠራልን የሚሉ አዳዲስ ጥያቄዎች በየጊዜው ይመጣሉ። በመሆኑም የበጀት አቅርቦት እና የአዋጭነት ጥናት መሰረት በማድረግ በየጊዜው የኤርፖርት ግንባታዎች ምላሽ ይሰጣል። በሌላ በኩል የአገር ውስጥ በረራዎች አገልግሎት ላይ የሚነሱ ቅሬታዎች መኖራ ቸውን የተጠየቁት አቶ አሥራት፤ የአገር ውስጥ በረራዎች በአየር ፀባይ መስተጓጎል እና መለዋወጫ ዕቃ እጥረት ምክንያት ችግር እንደሚያጋጥም እና ችግሮቹን ተቋቁሞ ተቋሙ እየሠራ መሆኑን መታወቅ እንዳለበት ገልፀዋል። በዋጋ ደረጃ ደግሞ ከጎረቤት አገር ኬንያ ጋር ሲነፃፀር ለሀገር ውስጥ በረራ በተመሳሳይ ርቀት አንድ ሦስተኛ በሆነ የክፍያ ዋጋ አገልግሎት እየሰጠ መሆኑን አስረድተዋል። የኢትዮጵያ አየር መንገድ እና ኤርፖርቶች ድርጅት በቅርቡ ተዋህደው የኢትዮጵያ አየር መንገድ ግሩፕ በሚል እየሠሩ ይገኛል። አየር መንገዱም እስከ ሰኔ መጨረሻ በዓመት 2 ሚሊዮን ሰዎችን በአገር ውስጥ በረራ አጓጉዟል። አዲስ ዘመን ነሃሴ 11/2011